宿崇德祠下望青城諸山
作者：王灼
朝代：宋

paragraphs: 昔年來就學，頗熟青城面。
雖無尋山分，猶喜旦暮見。
違去八寒暑，夢想無時休。
誰意俗士駕，復作山下遊。
晚雲蔽高峰，悵望久拄頰。
山靈豈猜我，未許相投接。
晨興雲散盡，秀色矗亭亭。
還如故人眼，不改舊時青。
愧非自由身，又復塵中去。
他日訪麻姑，問訊山頭路。